กทม. เตรียมถอดบทเรียนเพลิงไหม้ผับสัตหีบ บูรณาการเร่งตรวจเชิงรุกตั้งเป้าภายใน 1 เดือน
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยว่า จากกรณีไฟไหม้สถานบันเทิงในพื้นที่อำเภอสัตหีบ จังหวัดชลบุรี ส่งผลให้มีผู้เสียชีวิต 13 คนและผู้บาดเจ็บจำนวนมากนั้น ถือเป็นโอกาสในการตรวจสอบสถานประกอบการต่างๆ ในกรุงเทพมหานครให้มากยิ่งขึ้น ซึ่งนอกจากด้านสาธารณสุขแล้ว จากนี้ จะเพิ่มมิติด้านความปลอดภัยไปด้วย เพื่อสร้างความมั่นใจให้กับประชาชน โดยจะมีการประสานการทำงานร่วมกับกองบัญชาการตำรวจนครบาล และกรมป้องกันและบรรเทาสาธารณภัย เพื่อจัดทีมตรวจเชิงรุก เพิ่มจำนวนครั้งในการตรวจสอบให้มากขึ้น ซึ่งเบื้องต้น ได้ประสานตำรวจนครบาล ให้ส่งรายชื่อสถานที่ประกอบการที่ได้รับอนุญาตในกรุงเทพมหานครทั้งหมด 250 แห่ง และสวนอาหาร เพื่อเตรียมเข้าตรวจสอบแล้ว ทั้งนี้ ในการตรวจสอบสถานประกอบการต่างๆ คาดว่า จะตรวจสอบทั้งในช่วงกลางวัน และเวลาเปิดบริการ เพื่อดูสภาพจริง พร้อมตั้งเป้าว่า จะตรวจสอบให้เสร็จสิ้นภายใน 1 เดือนนี้ และเมื่อตรวจสอบเรียบร้อยแล้ว จะแจ้งรายชื่อสถานประกอบการที่ผิดกฎหมายให้ประชาชนทราบต่อไป